b'\n_START_ARTICLE_\nAudron\xc4\x97 Abr\xc5\xabtyt\xc4\x97-Me\xc5\xa1kauskien\xc4\x97\n_START_PARAGRAPH_\nAudron\xc4\x97 Me\xc5\xa1kauskien\xc4\x97-Abr\xc5\xabtyt\xc4\x97 (1965\xc2\xa0m. lapkri\xc4\x8dio 17 d. Skuode), muzikos mokytoja ir chorved\xc4\x97.\n_START_SECTION_\nBiografija\n_START_PARAGRAPH_\nLank\xc4\x97 Skuodo l\xc2\xa0\xe2\x80\x93 \xc4\x85j\xc4\x85 vidurin\xc4\x99 mokykl\xc4\x85 ir vaik\xc5\xb3 muzikos mokykl\xc4\x85 (A. Kazio akordeono klas\xc4\x97). 1980\xe2\x80\x931984\xc2\xa0m. choro dirigavimo mok\xc4\x97si Klaip\xc4\x97dos S. \xc5\xa0imkaus auk\xc5\xa1tesniojoje muzikos mokykloje (d\xc4\x97st. J. Kubilius)._NEWLINE_Nuo 1984\xc2\xa0m. rudens Skuodo vaik\xc5\xb3 muzikos mokyklos mokytoja, 1989\xe2\x80\x931991\xc2\xa0m. direktor\xc4\x97, v\xc4\x97liau mokytoja, nuo 1995\xc2\xa0m. chorinio dainavimo skyriaus ved\xc4\x97ja. Jos iniciatyva muzikos mokykla gavo geras patalpas, \xc4\xafkurtas mokyklos filialas Ylakiuose._NEWLINE_Nuo pat darbo prad\xc5\xbeios vadovauja Skuodo vaik\xc5\xb3 muzikos (meno) mokyklos jauni\xc5\xb3 chorui, kur\xc4\xaf pareng\xc4\x97 1985\xc2\xa0m., 1987\xc2\xa0m. respublikin\xc4\x97ms dain\xc5\xb3 \xc5\xa1vent\xc4\x97ms, 1990\xc2\xa0m. Lietuvos tautinei dain\xc5\xb3 \xc5\xa1ventei, 1994\xc2\xa0m. I ir 1998\xc2\xa0m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms bei 1997\xc2\xa0m. Lietuvos moksleivi\xc5\xb3 dain\xc5\xb3 \xc5\xa1ventei Vilniuje. Taip pat dalyvavo 1995 ir 1996\xc2\xa0m. zonin\xc4\x97se dain\xc5\xb3 \xc5\xa1vent\xc4\x97se Klaip\xc4\x97doje, 1995\xc2\xa0m. moksleivi\xc5\xb3 chor\xc5\xb3 festivalyje \xe2\x80\x9eBaltijos bangel\xc4\x97s\xe2\x80\x9c Palangoje. Vadovauja chorinio dainavimo skyriaus mergai\xc4\x8di\xc5\xb3 vokaliniam ansambliui. Kur\xc4\xaf laik\xc4\x85 mokytojavo ir Skuodo vidurin\xc4\x97se mokyklose, su vokaliniais ansambliais dalyvavo \xe2\x80\x9eDain\xc5\xb3 dainel\xc4\x97s" konkursuose._NEWLINE_1984\xe2\x80\x931990\xc2\xa0m. vadovavo Skuodo rajono medicinos darbuotoj\xc5\xb3 moter\xc5\xb3 chorui, j\xc4\xaf pareng\xc4\x97 1985\xc2\xa0m. respublikinei dain\xc5\xb3 \xc5\xa1ventei ir 1990\xc2\xa0m. Lietuvos tautinei dain\xc5\xb3 \xc5\xa1ventei.\n_START_SECTION_\nVisuomenin\xc4\x97 veikla\n_START_PARAGRAPH_\nMokytoja dainuoja vokaliniuose ansambliuose, talkina ba\xc5\xbeny\xc4\x8dios chorui ir jame gieda solo partijas, vadovauja ba\xc5\xbeny\xc4\x8dios vaik\xc5\xb3 choro grupei. 1997\xc2\xa0m. suorganizavo Skuodo rajono dain\xc5\xb3 \xc5\xa1vent\xc4\x99 \xe2\x80\x9eDainuoja vaikai", diriguoja dain\xc5\xb3 \xc5\xa1vent\xc4\x97se, yra Lietuvos chor\xc5\xb3 s\xc4\x85jungos nar\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'